Vermiste Mooinooi-vroue: Familie bly hoop | Maroela Media
Vermiste Mooinooi-vroue: Familie bly hoop
Alhoewel drie mense Vrydag op 'n aanklag van moord in die hof verskyn het in verband met die verdwyning van twee jong vroue van Mooinooi onder weg na 'n roudiens in Pretoria, duur die soektog na hulle voort.
Ao. Mpeile Talane, woordvoerder van die polisie in Noordwes, het Maandag aan Maroela Media gesê die soektog na Joey (32) en Anisha van Niekerk (30) duur onverpoosd voor. "Ons het hul voertuig oor die naweek met behulp van die gemeenskap opgespoor nadat daar wyd oor hul verdwyning berig is," het hy gesê.
Hul uitgebrande Nissan X-trail-sportnutsvoertuig is Saterdagoggend in die Magaliesburg-omgewing gevind. Daar was egter geen tekens van die vroue nie.
Maroela Media het vroeër berig Joey en Anisha is verlede Sondag omstreeks 07:30 vir die laaste keer in die Mooinooi-omgewing gesien waar hulle saam op 'n kleinhoewe bly. Joey se pa is onlangs oorlede. Hulle was op pad na Pretoria om sy roudiens by te woon, maar het nooit Sondag hul eindbestemming bereik nie. Hulle het ook nie Dinsdag die roudiens bygewoon nie.
Drie mans is Donderdag in verband met hul verdwyning in hegtenis geneem. Talane het vroeër gesê persoonlike besittings, waaronder die vroue se bankkaarte, is in die verdagtes se besit gevind.
Aaron Sithole (23), Koos Strydom (53) en 'n derde verdagte het Vrydag in die Brits-landdroshof verskyn op aanklagte van moord, ontvoering, roof, die onwettige besit van 'n vuurwapen en dwarsboming van die gereg. Die saak is tot 22 Desember uitgestel en die verdagtes bly in aanhouding tot dan.
Talane het beklemtoon alhoewel die verdagtes van moord in verband met dié voorval aangekla word, is die vroue se liggame nog nie opgespoor nie en duur die soektog na hulle dus voort.
Wynand van Niekerk (34), Anisha se broer, het Maandag aan Maroela Media gesê die verdagtes is nie aan hulle bekend nie en die familie klou vas aan elke greintjie hoop te midde van die spanning, onsekerheid en hartseer.
"Baie dankie aan elke liewe persoon se liefde, gebede, bystand en ondersteuning gedurende die afgelope week. Die verdwyning van Anisha en Joey, en veral die saak daar rondom, is vir elkeen van ons 'n groot skok. Ons ervaar maar baie wisselende emosies rondom hul verdwyning," het hy gesê.
Hy het gesê sommige mediahuise sinspeel daarop dat Anisha en Joey reeds dood is. "Alhoewel daar sekere waarhede rondom die artikels is, soos die aanklagte van moord, is daar nog geen liggame gevind om dit te bevestig nie."
Van Niekerk is vol lof vir die polisie met hul hantering van die saak tot dusver.
"Die polisie werk tans 24 uur 'n dag aan die saak. Daar is ook ander organisasies wat help om die proses deeglik en glad te laat verloop. Ons maak tans gebruik van alle moontlike hulpbronne. Aan elkeen van hierdie persone sê ons ook dankie."
Hy het gesê die familie besef daar lê vir hulle 'n baie uitdagende tyd voor. "Daar is nog baie onbeantwoorde vrae maar ons glo dat daar tog elemente van hoop in die saak lê. Ons versoek dat elkeen van julle sal bly bid en ondersteun. Ons waardeer elke boodskap en gebed. Bid saam met ons vir krag, helderheid en uiteindelike klarigheid oor die saak."
Van Niekerk het 'n beroep op die publiek gedoen om aan te hou om pamflette en berigte met inligting oor die vroue op sosiale media te bly deel. "Ons koester nie onrealistiese verwagtings nie en ons is ook nie naïef nie. Ons glo eenvoudig net op die oomblik dat God by magte is om dinge te doen wat vir ons onmoontlik is. Daar het alreeds 'n klomp wonderwerke in die afgelope week gebeur."
Joey en Anisha van Niekerk Mooinooi Noordwes Pretoria
Foto's: Twee verdrink tydens ritueel
Skermswewer val na sy dood in Wes-Kaap
Wat se die wat reeds in aanhouding is? Hierdie storie klink nie reg nie. Sterkte aan die familie.
kry n siener om hulle op te spoor. Daar was n moord in Welkom van n jong man wat by Welkom begrafplaas vermoor is & daar begrawe is. Die siener het die area reg voorspel & speurders het sy lyk by Welkom begrafplaas gevind. So tragiese verhaal wat Welkom geruk het destyds.
Dit sal net met genade van bo wees as die twee pragtige vrouens lewendig gevind word ek is baie hartseer kan n mens nie eens ry na n begrafnis nie twee onskuldige mense ai waar gan dit eindig ??????
Die 3 verdagtes verskyn vir moord in die hof, maar die 2 dames is nog nie eers opgespoor , dood of lewend nie!